A Bizottság 247/2003/EK rendelete
(2003. február 10.)
a 2004. évi, munkaszervezéssel és munkaidővel kapcsolatos ad hoc modul 577/98/EK tanácsi rendeletben előírt meghatározásának elfogadásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2104/2002/EK bizottsági rendelettel [1] módosított, a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre [2] és különösen annak 4. cikke (2) bekezdésére,
mivel:
(1) A munkaerő mintavételes felmérésének 2004-2006. évi ad hoc moduljai programjának elfogadásáról szóló 246/2003/EK bizottsági rendelet [3] munkaszervezéssel és munkaidővel kapcsolatos ad hoc modult tartalmaz.
(2) Az 577/98/EK rendelet 4. cikkének (2) bekezdésével összhangban az ad hoc modul keretében összegyűjtendő információk részletes listáját az e modulra vonatkozó bázisidőszak kezdete előtt legalább 12 hónappal kell összeállítani.
(3) A foglalkoztatáspolitikai iránymutatások pillérei, illetve különösen a vállalkozások és alkalmazottaik alkalmazkodóképességét, a munkahelyi feltételek minőségét is ösztönző, a harmadik pillér keretében elért eredmények értékelése érdekében a tagállamoknak és a Bizottságnak összehasonlítható strukturális statisztikákra [4] van szüksége.
(4) Az e rendeletben előírt intézkedések összhangban állnak a statisztikai programbizottság véleményével,
ELFOGADTA EZT A RENDELETET:
1. cikk
A 2004-ben az ad hoc modul keretében összegyűjtendő információk részletes listája e rendelet mellékletében kerül megállapításra.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 10-én.